**Voorsittersverslag 2023**

Mens is geneig om te aanvaar dat die eerste skietkompetisie van die jaar die BMSSC classic is. Maar volgens die silhoeëtskietprogram begin die skietjaar aan die einde van ‘n jaar. Wolwehoek en EASC het in 2022 die eerste kompetisies na die nasionale byeenkoms aangebied.

Die vlakke van aksie was vanjaar weer hoog by al die kompetisies wat deur die Vrystaatse metaalsilhoeëtskietklubs aangebied word. Want hierdie jaar dien natuurlik ook om voor te berei vir die nasionale proewe en die IMSSU Wêreldskietkompetisie in 2024.

FSMSSA wil graag die klubs BMSSK, EASC, Steenbok en Wolwehoek, bedank vir die beskikbaarstelling van skietbane vir al die kompetisies. Dank gaan aan jul bestuur en lede wat werk om die fasiliteite en staalteikens in ‘n goeie toestand te hou en al die voorbereiding en werk om kompetisies aan te bied. Ek het goeie en positiewe terugvoer vanaf skuts ontvang wat op elkeen van die bane deelgeneem het.

Hierdie jaar het daar 26 lede, waarvan 5 juniors, gekwalifiseer vir FSMSSA kleure. Daar was lanklaas so ‘n groot aantal kwalifiserende skuts. Ek wil elke skut gelukwens met die prestasie. Wees trots daarop want dit is die eerste groot stap waar jou insette en volharding vrugte afgewerp het om uit te styg in jou sport. Onthou: ‘The proof of the pudding is in the eating’ - gaan bring jou deel by die nasionale kompetisie om jou staal teen die ander provinsiale spanne te wys.

Vir die sukses van die genoemde 26 skuts, weereens dankie aan Wolwehoek, Steenbok, BMSSK en EASC vir die onbaatsugtige tyd, groot geduld, wyse opleiding, goeie raad en positiewe aansporing wat julle beskikbaar gestel het om nuwe FS spanlede te produseer.

Aan alle FSMSSA lede, daar is 270 waarvan 31 juniors: daar word gesê dat ‘n lid nie net moet put uit wat ‘n vereniging aan hom/haar kan bied nie, maar wat hy/sy vir die vereniging kan beteken. Dankie vir jul lidmaatskap en getroue bywoning. Of dit slegs is om ‘n geweer en lading voor te berei vir die jagseisoen of toegewyd te oefen om opgang in die sport te maak, jul ledegeld maak dit vir die vier klubs moontlik om die fasiliteite en teikens in stand te hou, en jul bywoning maak dit die moeite werd om te sien dat dit goed gebruik word. Dankie ook vir die komplimente wat ons gereeld van julle ontvang oor die goeie toestand van die bane en die veilige omgewing om in te skiet.

Ek en Helena Steyn behartig die opleiding van toegewyde skuts. Vanjaar was daar vyf wat deur Helena en een deur my die baanoffisierseksamen suksesvol afgelê het. Dankie aan Bossie Boshof wat die onafhanklike eksaminering behartig en aan Annette Rossouw (SAMSSA) rapporteer om die sertifikate uit te reik.

Graag wil ek die FSMSSA komiteelede van 2023 bedank vir jul insette, en veral vir die tyd wat julle beskikbaar stel. Ons werk goed saam. Beste wense aan die opvolgende komitee.

Laastens wil ek alle FSMSSA skuts voorspoed toewens vir die SAMSSA 2023 nasionale kompetisie wat in Bloemfontein deur BMSSK aangebied sal word. ‘n Aantal skuts het reeds ten minste twee breekpunte bereik om te kwalifiseer om aan die 2024 Proewe deel te neem. Nog is het einde niet; daar is steeds ‘n aantal kompetisies wat voorlê, nie net binne die Vrystaat nie, maar ook by die ander provinsies, om breekpunte te verwerf. Skiet reguit en skiet raak!



Garry Osthoff

Voorsitter FSMSSA